**Školský poriadok**

 upravený

**1** **Význam použitých pojmov a skratiek**

1.1 Význam použitých pojmov

Interný dokument – vlastný dokument používaný pre vnútornú potrebu ŠI vypracovaný pedagogickými pracovníkmi a schválený vedením ŠI

Externý dokument – dokument vytvorený mimo ŠI, ktorého používanie je nevyhnutné v ŠIV dokumenty legislatívneho charakteru, podľa ktorých pracovníci organizácie pracujú a ktoré je potrebné udržiavať v aktuálnom stave (zákony, nariadenia vlády, vyhlášky, normy a pod.)

1.2 Význam použitých skratiek

ŠI Školský internát SOŠE Trnava, Sibírska 1,

SOŠE Stredná odborná škola elektrotechnická,

RI riaditeľka internátu,

VV VMV vedúca vychovávateľka pre úsek výchovy mimo vyučovania,

VVČ výchovná a vzdelávacia činnosť,

ŠP školský poriadok,

IŠ individuálne štúdium,

MOV majster odborného výcviku,

BOZP bezpečnosť a ochrana zdravia pri práci,

PO požiarna ochrana,

TV televízna miestnosť.

**2** **Cieľ a účel**

 Účelom školského poriadku je určenie práv a povinností ubytovaných žiakov a povinností pedagogických zamestnancov ŠI v rámci výchovno-vzdelávacieho procesu.

 Tento školský poriadok je záväzný pre všetkých zamestnancov, ktorí vykonávajú činnosti súvisiace s jeho používaním. Ustanoveniami školského poriadku sú povinní sa riadiť všetci zamestnanci ŠI, ktorí proti podpisu prijali výtlačok školského poriadku. Vedúca vychovávateľka zodpovedá za preukázateľné oboznámenie svojich poriadených s tými ustanoveniami školského poriadku, ktoré sa týkajú ich pracovných povinností a musia sa ním pri svojej práci riadiť.

**3 Pokyny pre používanie školského poriadku**

Kontrola Vedúci zamestnanci sú povinní kontrolovať dodržiavanie ustanovení školského poriadku. Ten kto zistí, že niektorá jeho časť je nefunkčná alebo neplní svoje poslanie, je povinný podať podnet na jeho revíziu a odstránenie zistenej nezhody v zmysle Smernice o riadených dokumentoch.

Uloženie Školský poriadok je počas celého obdobia platnosti uložený na sekretariáte riaditeľky, 2 výtlačky školského poriadku sú vyvesené na nástenke.

**4 Základné ustanovenie**

 ŠI je školské výchovno-vzdelávacie zariadenie, ktoré zabezpečuje žiakom stredných škôl výchovno-vzdelávaciu činnosť, ubytovanie a stravovanie.

 ŠI svojím výchovným programom školského zariadenia nadväzuje na výchovno-vzdelávaciu činnosť školy v čase mimo vyučovania a úzko spolupracuje s rodinou dieťaťa.

Vytvára podmienky pre uspokojovanie individuálnych potrieb a záujmov žiakov prostredníctvom mimoškolských aktivít.

ŠP ŠI vychádza zo Zákona č. 245/2008 Z.z. o výchove a vzdelávaní.

Cieľom výchovno-vzdelávacieho procesu je:

* posilňovanie úcty k ľudským právam a základným hodnotám, zásadám zakotvených v Charte OSN,
* posilňovanie úcty k rodičom dieťaťa, svojej vlastnej kultúre, jazyku a  hodnotám krajiny trvalého pobytu, ako aj krajiny jeho pôvodu a iným civilizáciám,
* príprava žiakov na zodpovedný život v slobodnej spoločnosti v duchu porozumenia, mieru, znášanlivosti, rovnosti pohlavia, priateľstva medzi všetkými národmi, etnickými, národnostnými a náboženskými skupinami,
* na posilňovanie úcty k životnému prostrediu,
* žiaci v ŠI budú vychovávaní v duchu mieru, dôstojnosti, znášanlivosti, slobody, rovnosti a solidarity,
* vytvárať také prostredie, aby žiaci vyrastali v atmosfére šťastia, lásky a porozumenia (Dohovor o právach detí).

 Výchovno-vzdelávacia činnosť v ŠI je realizovaná na základe celoročného programu výchovno-vzdelávacej činnosti, ktorý je primeraný potrebám, veku a stupňu vyspelosti žiakov. Zameriava sa najmä na všestrannú pomoc pri príprave žiakov na vyučovanie, formovanie ich vzťahu k sebe, vzdelávaniu, sebavýchove, voľbe povolania, na rozvíjanie ich nadania, špecifických schopností, tvorivosti, na vytváranie podmienok na ich záujmovú činnosť, aktívne využívanie voľného času a oddych. Organizuje sa na základe dobrovoľnosti žiakov.

**5 Práva žiakov**

Ubytovaný žiakov v ŠI má právo:

1. Využívať v plnom rozsahu pridelenú miestnosť (izbu) s príslušenstvom.
2. Zúčastňovať sa výchovno-vzdelávacej činnosti a záujmovom vzdelávaní organizovaných ŠI.
3. Využívať všetky priestory a zariadenia ŠI slúžiace pre výchovno-vzdelávaciu činnosť pri dodržiavaní prevádzkových predpisov, pre to ktoré zariadenie (kuchyňa, TV miestnosť, posilňovňa).
4. Aktívne sa podieľať na živote v ŠI.
5. Prijímať návštevy vo vyhradených priestoroch a v čase k tomu určenom od 14.00 do 19.30 hodiny, nie v čase individuálneho štúdia a nočného pokoja. Vyhradené priestory sú určené nasledovne: rodinní príslušníci v izbe žiaka sú dovolené so súhlasom službukonajúceho vychovávateľa - evidencia do knihy návštev a iné návštevy vo vestibule SOŠE.
6. Umiestňovať na izbách vlastné doplnky za predpokladu, že tieto nie sú v rozpore s morálkou, právnymi predpismi, nepoškodzujú majetok ŠI (nelepia na steny izby, nábytok, dvere, okná) a spolubývajúcich.
7. Využívať stravovanie v školskej jedálni.
8. Používať vlastný mobilný telefón od 6.00 h do 22.00 h, mimo času určeného na IŠ, nočný pokoj.
9. Využívať kuchynku na prípravu jedál a zohriatie jedla. Využívať mikrovlnnú rúru, elektrický sporák s rúrou, varnú kanvicu a chladničky. Kuchynka je k dispozícii celý deň do 21.30 hodiny.
10. Na ochranu pred všetkými formami diskriminácie alebo trestania, ktoré vyplývajú z postavenia, činností, vyjadrovaných názorov alebo presvedčenia jeho rodičov, zástupcov alebo členov rodiny.
11. Na slobodu prejavu, jeho názorom, ktoré sa dotýkajú jeho osoby, musí byť venovaná patričná pozornosť. Pritom musia byť rešpektované práva a povesť iných, chránená národná bezpečnosť a verejný poriadok, verejné zdravie a morálka.
12. Na slobodu myslenia, svedomia a náboženstva.
13. Na svoje súkromie v daných podmienkach ŠI, súkromie svojej rodiny, domova, korešpondenciu. Vedenie ŠI je povinné vytvoriť podmienky pre realizáciu tohto práva (napr. telefonovanie, doručovanie listov a pod.).
14. Na ochranu pred telesným a duševným násilím, urážaním, zneužívaním, zanedbávaním alebo nedbanlivým zaobchádzaním, trýznením alebo vykorisťovaním.
15. Disciplína v ŠI musí sa zabezpečovať spôsobom zlučiteľným s ľudskou dôstojnosťou žiakov. Telesné tresty sa vylučujú.
16. Na odpočinok a voľný čas.
17. Na ochranu pred narkotikami, drogami, alkoholom a psychotropnými látkami.
18. Na štúdium po večierke vo vyhradených priestoroch (študovni) so súhlasom vychovávateľa. Po dohode so spolubývajúcimi sa môže učiť na izbe.
19. Prechovávať v priestoroch ŠI cenné predmety alebo vyššiu peňažnú hotovosť, ale len na vlastnú zodpovednosť.

**6. Povinnosti žiaka**

Žiak je povinný:

1. Žiak ubytovaný v ŠI aj po dovŕšení 18-tich rokov fyzického veku je povinný dodržiavať ustanovenia školského poriadku ŠI, režim dňa ŠI, právne predpisy.
2. Rešpektovať rozhodnutie vychovávateľa o umiestnení žiaka do konkrétnej izby.
3. V ŠI dodržiavať pravidlá spoločenského správania, pri komunikácie s pedagogickými pracovníkmi im vyká.
4. Dochádzať na teoretické vyučovanie a odborný výcvik včas, riadne pripravený, so všetkými učebnicami a školskými potrebami.
5. Mať písomný súhlas od triedneho učiteľa, MOV, vychovávateľa v čase vyučovania alebo odborného výcviku pri preberaní kľúča od izby v ŠI na vrátnici.
6. Dodržiavať predpisy o BOZP v čase vyučovania, odborného výcviku, záujmovej a športovej činnosti.
7. Dodržiavať predpisy OPP, nepoškodzovať protipožiarne zariadenia a prístroje.
8. Rešpektovať „Zákaz fajčiť, uschovávať a požívať alkoholické nápoje, narkotiká, hrať hazardné hry, používať vlastné elektrospotrebiče, uschovávať strelné zbrane, náboje, výbušniny, chemikálie, iné veci, ktoré by mohli ohroziť bezpečnosť a zdravie žiaka.
9. Vo vzájomnom vzťahu nesmie využívať vydieranie, útlak, šikanovanie, kyberšikanu. Takéto konanie napĺňa skutkové podstaty trestných činov a má za následok vylúčenie zo ŠI.
10. Nesmie uvádzať do obehu, verejne sprístupniť, vyrábať, donášať erotické a pornografické diela, nosiče zvuku alebo obrazu, zobrazenia alebo iné predmety ohrozujúce mravnosť, v ktorých sa prejavuje neúcta k človeku a násilie. Zakázané sú prejavy rasizmu, propagácie fašizmu, satanizmus.
11. Zabezpečiť svoje osobné veci tak, aby tým zamedzil ich odcudzeniu alebo poškodeniu. Neprinášať do ŠI cennosti. V prípade, že má väčší obnos peňazí, resp. mobilný telefón na vlastnú zodpovednosť.
12. Hospodárne zaobchádzať s majetkom ŠI.
13. Uhradiť škodu, ktorú v ŠI spôsobil alebo uviesť do pôvodného stavu.
14. V zmysle Dohovoru o právach dieťaťa je povinný vykonávať úlohy súvisiace s udržiavaním svojho životného prostredia, udržiavať izbu v čistote a poriadku. Svoje osobné veci mať vždy v čistote a poriadku, priestoroch ŠI sa pohybovať v prezuvkách, pracovné oblečenie a obuv odkladať na vyhradené miesto, každý večer vysypať kôš z izby na miesto na to určené. Poriadok v izbe udržiavať počas celého dňa. Hospodársky deň vykonáva vo štvrtok podľa pokynov vychovávateľa.
15. Najmenej raz dva týždne vymeniť si posteľnú bielizeň.
16. Na vyzvanie vychovávateľa umožniť kontrolu čistoty a poriadku.
17. Sprístupniť izbu pre kontrolu inventára, BOZP, hygieny a celkovej kontroly riaditeľke ŠI, alebo ňou poverenými zamestnancami.
18. Plniť úlohy súvisiace s čistotou a estetikou životného prostredia okolia ŠI.
19. Chrániť zdravie svoje i spolužiakov, pracovníkov školy, dodržiavať všetky zdravotné a hygienické opatrenia.
20. Musí byť primerane ustrojený tak, aby neporušoval morálku. Prirodzene, individualitu žiaka pri ustrojení treba rešpektovať.
21. Ak žiak ochorie doma, alebo sa stane iná mimoriadna udalosť, pre ktorú sa nemôže vrátiť do ŠI, musí rodič alebo zákonný zástupca túto skutočnosť vierohodne oznámiť do 24 hodín.
22. Pripraviť sa na vyučovanie a odborný výcvik vo svojej izbe. Vychovávateľ môže povoliť prípravu na vyučovanie v študovni, ak žiakovi vyhovuje učiť sa v pokoji. Individuálne štúdium trvá najmenej 1,5 hodiny.
23. Dodržiavať stanovený čas výdaja stravy. Do jedálne prichádza slušne oblečený, upravený a dodržiava základné spoločenské pravidlá stolovania.
24. Dodržiavať pri príprave jedla hygienické predpisy, predpisy BOZP, PO, udržiavať poriadok v kuchynke ŠI. Kuchynka v ŠI je žiakom k dispozícii do 21.30 hodiny.
25. Dodržiavať prípravu na večierku a vyhlásenú večierku o 22.00 hodine.
26. Dodržiavať nočný pokoj od 22.00 hodiny do 6.00 hodiny. Vypnúť svetlo, notebooky, tablety, správať sa ticho a nerušiť spolubývajúcich pri spánku.
27. Nahlásiť odchod zo ŠI k rodičom v piatok do 15.00 hodiny. Pred odchodom zo ŠI zanechať izbu v náležitom poriadku, zatvoriť balkónové okno, dvere, vypnúť z elektrickej siete, vyprázdniť kôš. Prevziať si „Záznam o neprítomnosti žiaka v ŠI“ na podpis rodičom alebo zákonnému zástupcovi. Odovzdať kľúč od izby na vrátnici.
28. Nahlásiť príchod do ŠI potvrdený rodičmi v nedeľu do 21.15 hodiny. Príchod v pondelok ráno s písomným súhlasom rodičov alebo zákonného zástupcu. Odovzdať pri príchode do ŠI podpísaný od rodičov alebo zákonného zástupcu „Záznam o neprítomnosti žiaka v ŠI“ službukonajúcemu vychovávateľovi.
29. V stanovenom termíne (vždy do 10. dňa v mesiaci) uhradiť náklady na ubytovanie a stravu.
30. Predložiť písomný súhlas rodiča, zákonného zástupcu na brigádnickú, inú činnosť mimo ŠI – kurzy, tréningy, plaváreň, autoškola a pod.
31. Písomne požiadať o možnosť používania súkromného motorového vozidla počas pobytu v ŠI. V prípade schválenia vozidlo môže používať len na vlastnú prepravu a zodpovednosť.
32. Písomne požiadať o možnosť používania bicykla, motocykla, kolobežky, skateboardu, longboardu počas pobytu v ŠI. V prípade schválenia používať len na vlastnú prepravu a zodpovednosť.
33. Dodržiavať pokyny službukonajúceho vychovávateľa a služby na vrátnici školy, ŠI.

**7 V ŠI je zakázané**

Ubytovanému žiakovi v ŠI sa zakazuje

1. **Fajčiť, piť alkoholické nápoje, užívať omamné látky a drogy v celom objekte ŠI, školy a v okolí budovy školy.**
2. **Prechovávať cigarety, elektronické cigarety, akékoľvek zbrane, chemikálie, zábavnú pyrotechniku, výbušniny a manipulovať s nimi.**
3. **Šikanovať, vrátane kyberšikany a žiadať služby od spolužiakov, ako aj dopúšťať sa akéhokoľvek násilia na spolužiakoch.**
4. **Zdržiavať sa v priestoroch ŠI v čase od 8.00 do 12.40 hod. žiaci TV**

 **od 7.05 do 13.15 hod. žiaci OV**

1. **Opustiť budovu ŠI bez súhlasu vychovávateľa.**
2. Hrať hazardné hry.
3. Zamykať sa v izbách.
4. Vyhadzovať akékoľvek predmety, papiere, odpadky z okien izieb a balkónov.
5. Vykláňať sa, vykrikovať z balkónov.
6. Premiestňovať z izieb stoličky na balkón.
7. Premiestňovať svojvoľne inventár ŠI.
8. Vstupovať na dievčenské izby.
9. Prijímať na izbách návštevy cudzích osôb.
10. Pohybovať sa z izby na izbu alebo z poschodia na poschodie v čase IŠ od 18.30 hodiny do 20.00 hodiny. So súhlasom vychovávateľa od 20.00 hodiny sa môže pohybovať z poschodia na poschodie.
11. Vstupovať do školskej telocvične a posilňovni bez pedagogického dozoru.
12. Vynášať taniere, poháre, príbory a stravu zo školskej jedálne a kuchynky ŠI.
13. Konzumovať jedlo v televíznej miestnosti, študovni, posilňovni, šk. telocvični.
14. Zhotovovať v ŠI akékoľvek fotografie, videozáznamy a audiozáznamy žiakov, pedagogických a nepedagogických zamestnancov, zverejňovať ich v médiách – internet a pod.
15. Uvádzať do obehu, robiť verejne prístupnými, vyrábať alebo dovážať písomné pornografické diela, nosiče zvuku alebo obrazu, zobrazenia alebo iné predmety ohrozujúce mravnosť, v ktorých sa prejavuje neúcta k človeku a násilie.
16. Poškodzovať steny, dvere v izbách, bunkách a spoločných priestoroch lepením, popisovaním a pripínaním obrázkov, plagátov a rôznych predmetov.
17. Používať otvorený oheň v ŠI.
18. Manipulovať s hasiacimi prístrojmi a zasahovať do hydrantov umiestnených na chodbách ŠI.
19. Sadať na zábradlie balkónov, schodíšť a vykurovacie telesá.
20. Šplhať sa po balkónoch a bleskozvodoch.
21. Vykonávať na balkónoch nebezpečné činnosti, ktoré by ohrozovali zdravie a mohli by mať za následok vypadnutie z balkóna.
22. Prechovávať a chovať na izbách akékoľvek zvieratá.
23. Používať televízne prijímače, mobilný telefón po večierke - 22.00 hod.
24. Uchovávať v priestoroch ŠI bicykle, motocykle, skateboardy, longboardy, kolobežky.
25. DO ŠI prinášať cennosti
26. Zákaz používať vlastné varné kanvice, ohrievače, ventilátory, reproduktory, televízne prijímače v izbách.

**8. Výchovné opatrenia**

1. Za vzorné správanie a plnenie povinností, významný prejav aktivít, statočný čin alebo mimoriadne zásluhy môže sa žiakovi udeliť pochvala alebo iné ocenenie:
2. individuálna ústna pochvala vychovávateľom,
3. pochvala vychovávateľa pred výchovnou skupinou,
4. pochvala VV pre VMV,
5. pochvala riaditeľky ŠI,
6. iné ocenenia (napr. vecná odmena udelená riaditeľkou).
7. Ak sa žiak previní proti ŠP ŠI, môže sa mu podľa závažnosti previnenia uložiť niektoré z týchto výchovných opatrení:
8. napomenutie vychovávateľom,
9. pokarhanie vychovávateľom,
10. pokarhanie VV pre VMV s oznámením rodičom,
11. pokarhanie riaditeľky ŠI s oznámením rodičom,
12. podmienečné vylúčenie zo ŠI na dobu určitú,
13. vylúčenie zo ŠI.
14. O podmienečnom vylúčení zo ŠI rozhoduje VV pre VMV na návrh vychovávateľa. O vylúčení zo ŠI rozhoduje riaditeľka školy na návrh VV pre VMV po prerokovaní s Metodickým združením ŠI SOŠE a rodičmi žiaka. Toto výchovné opatrenie sa použije, ak žiak vážne narušuje život v ŠI alebo sa dopustí závažného činu, ktorý nepripúšťa, čo i len podmienečné vylúčenie. Žiak po vylúčení zo ŠI môže zotrvať v ŠI na čas nevyhnutný na zabezpečenie náhradného ubytovania.

**9. Zdravotné, hygienické a bezpečnostné opatrenia, zásady stravovania**

 **Zdravotné opatrenia**

Do Ši môže byť prijatý žiak, ktorému zdravotný stav, kolektívne ubytovanie alebo podmienky v ŠI ubytovanie nevylučuje. ŠI nie je personálne ani materiálne vybavený pre pomoc žiakom so špeciálnymi chorobami.

ŠI vytvára optimálne podmienky pre zdravý vývoj ubytovaných žiakov. Riadi sa záväznými hygienickými predpismi a pokynmi. Musí mať vybavené lekárničky pre poskytnutie prvej pomoci.

**Ak žiak ochorie v ŠI,**  službukonajúci vychovávateľ mu zmeria teplotu a zapíše stav chorého žiaka do denného záznamu. Telefonicky oznámi zákonnému zástupcovi stav dieťaťa. V prípade potreby vyzve zákonného zástupcu, aby si pre svoje dieťa prišiel. Dbá, aby o tejto správe bol vykonaný záznam v dennom zázname.

**Ak žiak ochorie v škole** a je odoslaný do ŠI, službukonajúci vychovávateľ postupuje podľa pokynov uvedených v predchádzajúcom odstavci.

V prípade drobného úrazu žiaka v priestoroch ŠI službukonajúci vychovávateľ písomne eviduje úraz v „Knihe drobných úrazov“. V prípade úrazu, ktorý vyžaduje práceneschopnosť žiaka zabezpečí službukonajúci vychovávateľ spísanie úrazu na predpísanom tlačive a toto urýchlene odovzdá poverenému zamestnancovi školy.

**Hygienické opatrenia**

 Vedenie ŠI zodpovedá za dodržiavanie hygienických predpisov. V rámci nich vydáva vnútorné hygienické predpisy tak pre zamestnancov, ako i pre žiakov.

**Žiaci sú povinní:**

* **v priestoroch ŠI sa prezúvať,**
* **starať sa o svoje životné prostredie,**
* **udržiavať svoje osobné veci v čistote a poriadku,**
* **pomáhať udržiavať čistotu na chodbách, spoločných priestoroch a v okolí ŠI,**
* **dodržiavať osobnú hygienu, starať sa o osobný vzhľad, ktorý musí byť**
* **primeraný dobe a miestu, kde sa žiak zdržuje (napr. v škole, na tréningu,**
* **pracovisku OV, jedálni, kultúrnom podujatí...),**
* **Vymieňať si posteľnú bielizeň v stanovených termínoch.**

**Bezpečnostné opatrenia**

Pri výletoch, exkurziách a súťažiach organizovaných v ŠI VMV určí jedného vychovávateľa na každých 25 žiakov. Ak si to vyžadujú okolnosti, zabezpečí pedagogický dozor aj s väčším počtom osôb.

Počas osobného voľna žiakov zabezpečí v ŠI pedagogický dozor, len ak sa žiaci zdržiavajú v ŠI.

Pri odchode žiakov k rodičom a pri individuálnych vychádzkach sa pedagogický dozor nezabezpečuje.

Žiaci musia dodržiavať prevádzkové predpisy zariadení slúžiacich pre kultúru, šport, kuchynku a pod.

**10. Individuálne vychádzky žiakov**

Sú to vychádzky, ktoré udeľuje vychovávateľ mimo osobného voľna žiakov

 l. ročník do 19.30 hod v zimnom období

 do 20.00 hod. v letnom období

 2.,3.,4. ročník do 19.30 hod. v zimnom období

 do 21.00 hod. v letnom období

V individuálnych prípadoch, keď si to vyžaduje situácia udeľuje súhlas VV VMV, dáva súhlas na dlhšie vychádzky ako sú stanovené vyššie (napr. kino, divadelné predstavenie).

Žiak pri odchode na vychádzku musí si sa zapísať do vychádzkovej knihy, v ktorom sa vyznačí čas odchodu a príchodu z vychádzky. Nedodržanie príchodu sa považuje za priestupok.

**11. Osobné voľno žiakov**

Každý žiak má právo na osobné voľno, v ktorom sa môže sebarealizovať, môže sa podľa vlastného presvedčenia venovať svojim záujmom, či už v športe, kultúre alebo iných činnostiach. Osobné voľno žiakov sa určuje po skončení vyučovania alebo odborného výcviku. Osobné voľno žiakov sa určuje najmenej 2 hodiny denne. V tomto čase sa žiakovi nesmie prikazovať plnenie žiadnych povinností. Žiaci v čase osobného voľna nesmú však vykonávať také činnosti, ktoré by poškodzovali mravnosť správania v ŠI alebo na verejnosti.

**Po tomto čase je možné opustiť ŠI po zapísaní do knihy vychádzok.**

**12. Zásady stravovania**

 Žiaci ubytovaní v ŠI sa stravujú v školskej jedálni, výnimku tvoria žiaci, ktorým lekár odporučil diétne stravovanie (potrebné lekárske potvrdenie) a ŠI podľa počtu takýchto žiakov by mohol vytvoriť podmienky na takýto druh stravy – zabezpečí aj diétne stravovanie. prípadne iné zmeny v stravovaní musia byť dohodnuté s rodičmi alebo zákonným zástupcom osobne alebo písomne.

 Odhlasovanie zo stravy sa robí 24 hodín vopred u referentky stravovania. Ak sa neodhlási počas choroby alebo neprítomnosti, je žiak povinný uhradiť platbu za stravu v plnom rozsahu. Ak žiak ochorie doma alebo sa stane iná mimoriadna udalosť, pre ktorú nemôže sa vrátiť do ŠI, musí rodič túto skutočnosť vierohodne oznámiť vychovávateľke ŠI, referentke stravy alebo službukonajúcej vychovávateľke cez víkend (nedeľu).

**13. Režim dňa v ŠI pre žiakov – teoretické vyučovanie**

 **Pondelok až piatok**

 06.45 budíček

 06.45-07.00 osobná hygiena

 07.00-07.25 raňajky

 07.25-07.50 príprava na vyučovanie, čistota a poriadok v izbe

 07.50 odchod na vyučovanie

 08.00-15.00 teoretické vyučovanie

 15.00-18.15 osobné voľno, vychádzka, záujmová činnosť, IŠ, večera

 18.15-18.30 nástup žiakov, oboznámenie s programom

 18.30-20.00 individuálne štúdium

 20.00-21.30 záujmová činnosť, sledovanie TV, IŠ

 21.30-22.00 príprava na večierku

 22.00 večierka

**Režim dňa v ŠI pre žiakov – odborný výcvik**

 **Pondelok až piatok**

 06.15 budíček

 06.15-06.30 osobná hygiena

 06.30-06.55 raňajky

 06.55-07.05 príprava na odborný výcvik, čistota a poriadok v izbe

 07.05 odchod na odborný výcvik

 07.15-12.45 odborný výcvik 1. a 2. ročník, NA

 12.45-13.15 obed

 13.15-18.15 osobné voľno, vychádzka, záujmová činnosť, IŠ, večera

 07.15-14.15 odborný výcvik 3. a 4. ročník

 14.15-18.15 osobné voľno, vychádzky, záujmová činnosť, IŠ, večera

 18.15-18.30 nástup žiakov, oboznámenie s programom

 18.30-20.00 individuálne štúdium

 20.00-21.30 záujmová činnosť, sledovanie TV, IŠ

 21.30-22.00 príprava na večierku

 22.00 večierka

**Nedeľa**

 18.00-21.15 príchod žiakov do ŠI

 18.00-21.00 vychádzka

 21.00-21.30 prezencia žiakov

 21.30-22.00 príprava na večierku

 22.00 večierka

**14. Záverečné ustanovenie**

Školský poriadok školského internátu nadobúda platnosť 01. septembra 2019.

Je platný a záväzný pre všetkých ubytovaných žiakov a zamestnancov, ktorí vykonávajú činnosti súvisiace s jeho používaním.

Trnava, dňa 01. 09. 2019

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **RNDr.Ing. Iveta BAKIČOVÁ**

 riaditeľka školy